CELEX: 32020D1567
Language: el
Date: 2020-10-26 00:00:00
Title: Εκτελεστική απόφαση (ΕΕ) 2020/1567 της Επιτροπής της 26ης Οκτωβρίου 2020 σχετικά με τη χρηματοδοτική στήριξη για την ανάπτυξη του μόνιμου σώματος Ευρωπαϊκής Συνοριοφυλακής και Ακτοφυλακής σύμφωνα με το άρθρο 61 του κανονισμού (EE) 2019/1896 του Ευρωπαϊκού Κοινοβουλίου και του Συμβουλίου

28.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 358/59
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1567 ΤΗΣ ΕΠΙΤΡΟΠΗΣ
         της 26ης Οκτωβρίου 2020
         σχετικά με τη χρηματοδοτική στήριξη για την ανάπτυξη του μόνιμου σώματος Ευρωπαϊκής Συνοριοφυλακής και Ακτοφυλακής σύμφωνα με το άρθρο 61 του κανονισμού (EE) 2019/1896 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (1), και ιδίως το άρθρο 61 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/1896 προβλέπει την ενίσχυση της εντολής του Ευρωπαϊκού Οργανισμού Συνοριοφυλακής και Ακτοφυλακής (στο εξής: Οργανισμός) και την εξασφάλιση των αναγκαίων ικανοτήτων με τη μορφή ενός μόνιμου σώματος Ευρωπαϊκής Συνοριοφυλακής και Ακτοφυλακής (στο εξής: μόνιμο σώμα).
                  
               
                     (2)
                  
                  
                     Το μόνιμο σώμα θα περιλαμβάνει επιχειρησιακό προσωπικό από τα κράτη μέλη. Για να διασφαλιστεί ότι τα κράτη μέλη είναι σε θέση να συνεισφέρουν στο εν λόγω προσωπικό, είναι σκόπιμο να θεσπιστεί χρηματοδοτικό σύστημα με σκοπό τη στήριξη της ανάπτυξης σχετικών ανθρώπινων πόρων.
                  
               
                     (3)
                  
                  
                     Η χρηματοδοτική στήριξη θα πρέπει να παρέχεται με τη μορφή ετήσιας πληρωμής από τον Οργανισμό προς τα κράτη μέλη μετά το τέλος του έτους N. Ο Οργανισμός θα πρέπει επίσης να έχει τη δυνατότητα να καταβάλλει προκαταβολή πριν από το τέλος του έτους Ν κατόπιν αιτήματος κράτους μέλους.
                  
               
                     (4)
                  
                  
                     Το άρθρο 61 παράγραφος 1 στοιχεία α), β) και γ) του κανονισμού (ΕΕ) 2019/1896 καθορίζει τους μαθηματικούς τύπους υπολογισμού της ετήσιας πληρωμής που αντιστοιχούν σε διαφορετικές κατηγορίες επιχειρησιακού προσωπικού του μόνιμου σώματος. Η χρηματοδοτική στήριξη που θα χορηγείται θα καθορίζεται σε μεγάλο βαθμό βάσει του επιπέδου συμμετοχής των κρατών μελών στο μόνιμο σώμα για τις κατηγορίες προσωπικού 2 και 3. Στο σύστημα χρηματοδοτικής στήριξης θα πρέπει επίσης να συμπεριληφθεί μηχανισμός αποζημίωσης, σε ορισμένες περιπτώσεις, των εθνικών υπηρεσιών των κρατών μελών από τα οποία θα προσληφθεί το μόνιμο προσωπικό του Οργανισμού (στο εξής: χρηματοδότηση για την κατηγορία 1).
                  
               
                     (5)
                  
                  
                     Οι μαθηματικοί τύποι υπολογισμού της ετήσιας πληρωμής θα πρέπει να βασίζονται στο ποσό αναφοράς που ορίζεται στο άρθρο 61 παράγραφος 2 του κανονισμού (ΕΕ) 2019/1896.
                  
               
                     (6)
                  
                  
                     Για λόγους απλούστευσης και αποτελεσματικού συντονισμού, κάθε κράτος μέλος θα πρέπει να ορίσει μία κεντρική εθνική αρχή υπεύθυνη για τη διαχείριση της χρηματοδοτικής στήριξης. Ως κεντρική εθνική αρχή μπορεί επίσης να οριστεί και ένα εθνικό σημείο επαφής, το οποίο ορίζεται σύμφωνα με το άρθρο 13 του κανονισμού (ΕΕ) 2019/1896.
                  
               
                     (7)
                  
                  
                     Προκειμένου να διευκολυνθεί η προετοιμασία των αιτημάτων πληρωμών, ο Οργανισμός θα πρέπει να παρέχει σχετικές πληροφορίες στα κράτη μέλη, ιδίως πληροφορίες σχετικά με τα ποσά αναφοράς και τον αριθμό των ατόμων που θα προσλάβει ο Οργανισμός από τις εθνικές υπηρεσίες.
                  
               
                     (8)
                  
                  
                     Προκειμένου να αντισταθμιστεί το κόστος κατάρτισης νέου προσωπικού που αντικαθιστά το προσωπικό που αποχωρεί από τις εθνικές υπηρεσίες των κρατών μελών, ο Οργανισμός θα πρέπει να λαμβάνει υπόψη μόνο προσωπικό που έχει τερματίσει οριστικά τη θεσμική του σχέση με τις οικείες εθνικές αρχές, ή την έχει αναστείλει για το διάστημα απασχόλησής του στον Οργανισμό.
                  
               
                     (9)
                  
                  
                     Όσον αφορά την εκπλήρωση των προϋποθέσεων που σχετίζονται με τη χρηματοδότηση για την κατηγορία 2 του επιχειρησιακού προσωπικού, η πραγματική αύξηση του συνολικού προσωπικού εθνικών συνοριοφυλάκων θα πρέπει να αποτιμάται με βάση την κατάσταση στις 30 Απριλίου 2019, την επομένη της επίτευξης πολιτικής συμφωνίας μεταξύ του Ευρωπαϊκού Κοινοβουλίου και του Συμβουλίου για το κείμενο που κατέστη ο κανονισμός (ΕΕ) 2019/1896. Ο υπολογισμός θα πρέπει να λαμβάνει υπόψη το συνολικό προσωπικό όλων των κύριων αρχών που συνεισφέρουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων ή, σε περίπτωση αρχών με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται μέσω του μόνιμου σώματος, το προσωπικό των σχετικών οντοτήτων εντός των εν λόγω αρχών που συνεισφέρουν μέσω αποσπάσεων.
                  
               
                     (10)
                  
                  
                     Τα κράτη μέλη θα πρέπει να διαθέτουν μηχανισμούς και διαδικασίες για την αποφυγή παρατυπιών και απάτης στο πλαίσιο του συστήματος χρηματοδοτικής στήριξης. Προκειμένου να περιοριστούν στο μέτρο του δυνατού η διοικητική επιβάρυνση και τα συναφή έξοδα, τέτοιες διαδικασίες και μηχανισμοί θα πρέπει να στοχοθετούνται με βάση εκτιμήσεις κινδύνου.
                  
               
                     (11)
                  
                  
                     Όσον αφορά τον στόχο της στήριξης της προετοιμασίας των κρατών μελών για τη συνεισφορά τους στο μόνιμο σώμα, είναι σημαντικό να διατεθεί αποτελεσματικά η χρηματοδοτική στήριξη το συντομότερο δυνατόν. Επομένως, η παρούσα απόφαση θα πρέπει να τεθεί σε ισχύ ήδη μία ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
                  
               
                     (12)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (2)· ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (13)
                  
                  
                     Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα του άρθρου 1 σημείο Α της απόφασης 1999/437/ΕΚ του Συμβουλίου (3).
                  
               
                     (14)
                  
                  
                     Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα του άρθρου 1 σημείο Α της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/146/ΕΚ του Συμβουλίου (4).
                  
               
                     (15)
                  
                  
                     Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα του άρθρου 1 σημείο Α της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/350/ΕΕ του Συμβουλίου (5).
                  
               
                     (16)
                  
                  
                     Η παρούσα απόφαση συνιστά πράξη που βασίζεται στο κεκτημένο του Σένγκεν ή που σχετίζεται άλλως με αυτό κατά την έννοια του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011, αντίστοιχα.
                  
               
                     (17)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής της Ευρωπαϊκής Συνοριοφυλακής και Ακτοφυλακής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         ΚΕΦΑΛΑΙΟ 1
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Ορισμοί
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        1)
                     
                     
                        «διορθωτικός συντελεστής»: το ποσοστό που εφαρμόζεται στις αποδοχές των εκπατρισμένων υπαλλήλων προκειμένου να ληφθούν υπόψη οι διαφορές στο επίπεδο τιμών των καταναλωτικών αγαθών και υπηρεσιών στον τόπο εργασίας αναφορικά με την πόλη βάσης, όπως καθορίζεται από την Eurostat (6)·
                     
                  
                        2)
                     
                     
                        «έτος Ν»: το έτος από την 1 Ιανουαρίου έως την 31η Δεκεμβρίου στο οποίο ένα κράτος μέλος πρέπει να πληροί τις προϋποθέσεις που προβλέπονται στο άρθρο 61 παράγραφος 3 του κανονισμού (ΕΕ) 2019/1896, ώστε να δικαιούται να λάβει χρηματοδοτική στήριξη·
                     
                  
                        3)
                     
                     
                        «ετήσια πληρωμή»: η πληρωμή που καταβάλλει ο Οργανισμός στο οικείο κράτος μέλος μετά το τέλος του έτους Ν·
                     
                  
                        4)
                     
                     
                        «προκαταβολή»: η πληρωμή που καταβάλει ο Οργανισμός στο οικείο κράτος μέλος πριν από το τέλος του έτους Ν ως προκαταβολή της ετήσιας πληρωμής·
                     
                  
                        5)
                     
                     
                        «συνολικό προσωπικό εθνικών συνοριοφυλάκων»: το συνολικό προσωπικό των συγκεκριμένων οντοτήτων εντός των κύριων εθνικών αρχών ή, κατά περίπτωση, όλων των κύριων εθνικών αρχών που συνεισφέρουν συστηματικά στο μόνιμο σώμα Ευρωπαϊκής Συνοριοφυλακής και Ακτοφυλακής μέσω αποσπάσεων, σύμφωνα με το άρθρο 56 του κανονισμού (ΕΕ) 2019/1896.
                     
                  
         
            Άρθρο 2
            Ενημέρωση από τον Οργανισμό
            
               1.   Ο Οργανισμός, έως τις 31 Ιανουαρίου του έτους Ν, ενημερώνει τα κράτη μέλη σχετικά με τα ποσά αναφοράς για το εν λόγω έτος ανά κράτος μέλος, λαμβάνοντας υπόψη τον αντίστοιχο διορθωτικό συντελεστή.
            
            
               2.   Για τον υπολογισμό των ποσών αναφοράς, ο Οργανισμός λαμβάνει υπόψη τις πλέον πρόσφατες σχετικές τιμές για τον μισθό συμβασιούχου υπαλλήλου της ομάδας καθηκόντων III, βαθμός 8, κλιμάκιο 1, προσαρμοσμένες με τον διορθωτικό συντελεστή.
            
         
         
            Άρθρο 3
            Ρυθμίσεις στα κράτη μέλη
            
               1.   Τα κράτη μέλη ορίζουν μία κεντρική εθνική αρχή η οποία θα είναι αρμόδια για τη διαχείριση της χρηματοδοτικής στήριξης σύμφωνα με το άρθρο 61 του κανονισμού (ΕΕ) 2019/1896. Το κράτος μέλος γνωστοποιεί την ορισθείσα κεντρική εθνική αρχή στον Οργανισμό πριν από την αίτηση της πρώτη πληρωμής σύμφωνα με το άρθρο 5 παράγραφος 1, το άρθρο 6 παράγραφος 1 ή το άρθρο 15 παράγραφος 2.
            
            
               2.   Η κεντρική εθνική αρχή είναι αρμόδια για:
               
                           α)
                        
                        
                           τη συνεργασία με τον Οργανισμό σχετικά με την παρακολούθηση των εφαρμοστέων όρων που προβλέπονται στο άρθρο 61 παράγραφος 3 του κανονισμού (ΕΕ) 2019/1896·
                        
                     
                           β)
                        
                        
                           τη διασφάλιση της παροχής όλων των σχετικών πληροφοριών στον Οργανισμό για τη διαχείριση της χρηματοδοτικής στήριξης που αναφέρεται στο άρθρο 61 του κανονισμού (ΕΕ) 2019/1896·
                        
                     
                           γ)
                        
                        
                           τη διαχείριση των θεμάτων που σχετίζονται με την καταβολή της χρηματοδοτικής στήριξης, συμπεριλαμβανομένων των αιτήσεων για προκαταβολή ή για πληρωμή προς τον Οργανισμό και την παραλαβή των αντίστοιχων πληρωμών από τον Οργανισμό·
                        
                     
                           δ)
                        
                        
                           την ανακατανομή των πληρωμών στις εθνικές αρχές κατ’ αναλογία των συνεισφορών τους σε προσωπικό για το μόνιμο σώμα, όπου αυτό προβλέπεται στις εθνικές ρυθμίσεις.
                        
                     
         
         
            Άρθρο 4
            Νόμισμα
            Η χρηματοδοτική στήριξη καταβάλλεται σε ευρώ.
         
         ΚΕΦΑΛΑΙΟ 2
         
            ΛΕΠΤΟΜΕΡΕΙΣ ΡΥΘΜΙΣΕΙΣ ΓΙΑ ΤΙΣ ΠΛΗΡΩΜΕΣ
         
         
            Άρθρο 5
            Λεπτομερείς ρυθμίσεις για την ετήσια πληρωμή
            
               1.   Ένα κράτος μέλος μπορεί να ζητήσει ετήσια πληρωμή από την 1η Ιανουαρίου μέχρι τις 30 Ιουνίου του έτους N+1.
            
            
               2.   Η ετήσια πληρωμή καταβάλλεται εφόσον οι προϋποθέσεις που ορίζονται στο άρθρο 61 παράγραφος 3 του κανονισμού (ΕΕ) 2019/1896 έχουν εκπληρωθεί κατά το έτος Ν. Η κεντρική εθνική αρχή μπορεί να ζητήσει χρηματοδότηση για την κατηγορία 2 του επιχειρησιακού προσωπικού μόνο εάν το οικείο κράτος μέλος υπέβαλε πλήρη έκθεση στον Οργανισμό με σκοπό την επαλήθευση των οφειλόμενων ποσών σύμφωνα με το άρθρο 61 του κανονισμού (ΕΕ) 2019/1896.
            
            
               3.   Η ετήσια πληρωμή περιλαμβάνει ένα ή περισσότερα από τα ακόλουθα:
               
                           α)
                        
                        
                           ποσά που ορίζονται στο άρθρο 61 παράγραφος 1 στοιχείο α) του κανονισμού (ΕΕ) 2019/1896, υπολογιζόμενα ως το 100 % του ποσού αναφοράς πολλαπλασιασμένου επί τον αριθμό επιχειρησιακού προσωπικού που προβλέπεται για το έτος Ν+2 ότι θα αποσπαστεί σύμφωνα με το παράρτημα II του κανονισμού 2019/1896 (στο εξής: χρηματοδότηση για την κατηγορία 2)·
                        
                     
                           β)
                        
                        
                           ποσά που ορίζονται στο άρθρο 61 παράγραφος 1 στοιχείο β) του κανονισμού (ΕΕ) 2019/1896, υπολογιζόμενα ως το 37 % του ποσού αναφοράς πολλαπλασιασμένου επί τον αριθμό επιχειρησιακού προσωπικού που έχει πράγματι αποσταλεί κατά το άρθρο 57 εντός της προθεσμίας που καθορίζεται στο παράρτημα III και κατά το άρθρο 58 εντός της προθεσμίας που καθορίζεται στο παράρτημα IV, κατά περίπτωση (στο εξής: χρηματοδότηση για τις κατηγορίες 3 και 4)·
                        
                     
                           γ)
                        
                        
                           ποσά που ορίζονται στο άρθρο 61 παράγραφος 1 στοιχείο γ) του κανονισμού (ΕΕ) 2019/1896, υπολογιζόμενα ως πληρωμή εφάπαξ 50 % του ποσού αναφοράς πολλαπλασιασμένου επί τον αριθμό μόνιμου επιχειρησιακού προσωπικού που έχει προσληφθεί από τον Οργανισμό, το οποίο έχει αποχωρήσει από τις εθνικές υπηρεσίες (στο εξής: χρηματοδότηση για την κατηγορία 1).
                        
                     
         
         
            Άρθρο 6
            Λεπτομερείς ρυθμίσεις για την προκαταβολή
            
               1.   Ένα κράτος μέλος μπορεί να ζητήσει από τον Οργανισμό προκαταβολή για το έτος Ν προκειμένου να στηρίξει την ανάπτυξη ανθρώπινων πόρων πριν από την καταβολή της αντίστοιχης ετήσιας πληρωμής. Η αίτηση προσδιορίζει σαφώς τις κατηγορίες προσωπικού στις οποίες αναφέρεται. Για τη χρηματοδότηση της κατηγορίας 2, περιλαμβάνει στοιχεία που αποδεικνύουν την αντίστοιχη πραγματική αύξηση του προσωπικού σύμφωνα με το υπόδειγμα που παρατίθεται στο παράρτημα II. Αυτή η αίτηση μπορεί να υποβληθεί μεταξύ της 1ης Ιουλίου και της 15ης Σεπτεμβρίου του έτους Ν.
            
            
               2.   Ο Οργανισμός καταβάλλει προκαταβολή εφόσον οι προϋποθέσεις που ορίζονται στο άρθρο 61 παράγραφος 3 του κανονισμού (ΕΕ) 2019/1896 έχουν εκπληρωθεί κατά την περίοδο μεταξύ της 1ης Ιανουαρίου και της ημερομηνίας της αίτησης για προκαταβολή.
            
            
               3.   Η αίτηση για προκαταβολή αφορά ποσό τουλάχιστον 50 000 ευρώ.
            
         
         ΚΕΦΑΛΑΙΟ 3
         
            ΛΕΠΤΟΜΕΡΕΙΣ ΡΥΘΜΙΣΕΙΣ ΣΧΕΤΙΚΑ ΜΕ ΤΗ ΧΡΗΜΑΤΟΔΟΤΗΣΗ ΓΙΑ ΤΗΝ ΚΑΤΗΓΟΡΙΑ 2
         
         
            Άρθρο 7
            Προϋποθέσεις σχετικά με τη χρηματοδότηση για την κατηγορία 2
            
               1.   Η χρηματοδότηση για την κατηγορία 2 για το έτος Ν γίνεται υπό την προϋπόθεση ότι τα κράτη μέλη αυξάνουν αθροιστικά το αντίστοιχο συνολικό προσωπικό των εθνικών συνοριοφυλάκων τους μέσω της πρόσληψης νέων στελεχών προσωπικού εντός της σχετικής περιόδου.
            
            
               2.   Η αύξηση του συνολικού προσωπικού των εθνικών συνοριοφυλάκων στο οικείο κράτος μέλος υπολογίζεται σε ετήσια βάση συγκρίνοντας τον αριθμό του εν ενεργεία προσωπικού στις 31 Δεκεμβρίου του έτους Ν με τον αριθμό του εν ενεργεία προσωπικού στις 30 Απριλίου 2019 στις σχετικές οντότητες των οικείων αρχών ή, κατά περίπτωση, σε όλες τις κύριες εθνικές αρχές που συνεισφέρουν στο μόνιμο σώμα μέσω αποσπάσεων.
            
            
               3.   Το αργότερο έως τις 29 Νοεμβρίου 2020, τα κράτη μέλη ενημερώνουν τον Οργανισμό σχετικά με το συνολικό προσωπικό εθνικών συνοριοφυλάκων στις 30 Απριλίου 2019, χρησιμοποιώντας το υπόδειγμα του παραρτήματος Ι.
            
         
         
            Άρθρο 8
            Παρακολούθηση των σχετικών προϋποθέσεων χρηματοδότησης για την κατηγορία 2
            
               1.   Τα κράτη μέλη παρέχουν μέσω των κεντρικών εθνικών αρχών τους τις σχετικές πληροφορίες που επιβεβαιώνουν την εκπλήρωση των προϋποθέσεων που σχετίζονται με τη χρηματοδότηση για την κατηγορία 2 για το έτος Ν, συμπληρώνοντας το υπόδειγμα που παρατίθεται στο παράρτημα II. Ο Οργανισμός επαληθεύει τις σχετικές πληροφορίες στο πλαίσιο της αξιολόγησης τρωτότητας κατά το έτος Ν+1.
            
            
               2.   Τα κράτη μέλη διασφαλίζουν ότι οι παρεχόμενες πληροφορίες είναι πλήρεις και επαρκώς λεπτομερείς, ώστε ο Οργανισμός να είναι σε θέση να επαληθεύσει την εκπλήρωση των προϋποθέσεων χρηματοδότησης για την κατηγορία 2.
            
            
               3.   Η κεντρική εθνική αρχή, κατόπιν αιτήματός της, έχει πρόσβαση σε όλα τα σχετικά έγγραφα που βρίσκονται στην κατοχή αντίστοιχων εθνικών αρχών και τα οποία μπορεί να σχετίζονται με τη διαχείριση της χρηματοδοτικής στήριξης σύμφωνα με το άρθρο 61 του κανονισμού (ΕΕ) 2019/1896.
            
         
         
            Άρθρο 9
            Ανάκτηση προκαταβολής για την κατηγορία 2
            
               1.   Κατά την υποβολή της αίτησης ετήσιας πληρωμής, τα κράτη μέλη ενημερώνουν τον Οργανισμό εάν η συνολική πραγματική αύξηση του προσωπικού κατά το έτος Ν ήταν χαμηλότερη από τον αριθμό για τον οποίο το κράτος μέλος έλαβε προκαταβολή το έτος Ν.
            
            
               2.   Βάσει των πληροφοριών που ελήφθησαν από τα κράτη μέλη, μετά τον έλεγχο, ή όταν οι επαληθεύσεις που πραγματοποιήθηκαν μέσω της αξιολόγησης τρωτότητας που διενεργήθηκε το έτος N+1 καταδεικνύουν χαμηλότερη συνολική πραγματική αύξηση του προσωπικού που αναφέρεται στην παράγραφο 1, ο Οργανισμός ανακτά το ποσό που αντιστοιχεί στη διαφορά εκδίδοντας χρεωστικό σημείωμα προς το οικείο κράτος μέλος. Ο Οργανισμός μπορεί να αποφασίσει, σε συμφωνία με το κράτος μέλος, να μην ανακτήσει τα ποσά και να προσαρμόσει αναλόγως την πληρωμή του επόμενου έτους.
            
         
         ΚΕΦΑΛΑΙΟ 4
         
            ΛΕΠΤΟΜΕΡΕΙΣ ΡΥΘΜΙΣΕΙΣ ΣΧΕΤΙΚΑ ΜΕ ΤΗ ΧΡΗΜΑΤΟΔΟΤΗΣΗ ΓΙΑ ΤΙΣ ΚΑΤΗΓΟΡΙΕΣ 3 ΚΑΙ 4
         
         
            Άρθρο 10
            Προϋποθέσεις σχετικά με τη χρηματοδότηση για τις κατηγορίες 3 και 4
            
               1.   Τα ποσά χρηματοδότησης για τις κατηγορίες 3 και 4 καταβάλλονται στο σύνολό τους σε σχέση με τον αριθμό των στελεχών προσωπικού που έχουν πράγματι αποσταλεί για συνεχή ή μη συνεχή περίοδο 120 ημερών κατά τη διάρκεια του έτους Ν.
            
            
               2.   Για αποστολές διάρκειας μικρότερης ή μεγαλύτερης των 120 ημερών, η χρηματοδότηση για τις κατηγορίες 3 και 4 υπολογίζεται κατ’ αναλογία με βάση περίοδο αναφοράς 120 ημερών.
            
            
               3.   Ο κατ’ αναλογία υπολογισμός βασίζεται σε μονάδα υπολογισμού ισοδύναμη με την αποστολή ενός μέλους ομάδας για μία μέρα σε οποιασδήποτε επιχειρησιακή δραστηριότητα του μόνιμου σώματος, συμπεριλαμβανομένων των αναγκαίων ημερών ταξιδιού.
            
         
         
            Άρθρο 11
            Παρακολούθηση των σχετικών προϋποθέσεων χρηματοδότησης για τις κατηγορίες 3 και 4
            Ο Οργανισμός επαληθεύει την εκπλήρωση των προϋποθέσεων που σχετίζονται με τη χρηματοδότηση για τις κατηγορίες 3 και 4 με βάση τα δικά του επιχειρησιακά δεδομένα σχετικά με τις αποστολές του μόνιμου σώματος.
         
         
            Άρθρο 12
            Προϋποθέσεις σχετικά με τη χρηματοδότηση του τεχνικού πληρώματος
            
               1.   Όταν η αποστολή τεχνικού πληρώματος υπερβαίνει κατ’ εξαίρεση τις ανώτατες εθνικές συνεισφορές, όπως αυτές ορίζονται στο παράρτημα IIΙ του κανονισμού (ΕΕ) 2019/1896, παρέχεται χρηματοδοτική στήριξη με την προϋπόθεση ότι το τεχνικό πλήρωμα αποστέλλεται σύμφωνα με το άρθρο 57 του εν λόγω κανονισμού κατά τη διάρκεια του έτους Ν.
            
            
               2.   Για αποστολές διάρκειας μικρότερης ή μεγαλύτερης των 120 ημερών, η χρηματοδότηση για το τεχνικό πλήρωμα υπολογίζεται κατ’ αναλογία όπως ορίζεται στο άρθρο 10 παράγραφος 3.
            
         
         
            Άρθρο 13
            Παρακολούθηση των σχετικών προϋποθέσεων χρηματοδότησης του τεχνικού πληρώματος
            Ο Οργανισμός επαληθεύει την εκπλήρωση των προϋποθέσεων που σχετίζονται με ένα τεχνικό πλήρωμα βάσει των δικών του επιχειρησιακών δεδομένων σχετικά με τις πραγματικές αποστολές σύμφωνα με το άρθρο 57 του κανονισμού (ΕΕ) 2019/1896.
         
         ΚΕΦΑΛΑΙΟ 5
         
            ΛΕΠΤΟΜΕΡΕΙΣ ΡΥΘΜΙΣΕΙΣ ΣΧΕΤΙΚΑ ΜΕ ΤΗ ΧΡΗΜΑΤΟΔΟΤΗΣΗ ΓΙΑ ΤΗΝ ΚΑΤΗΓΟΡΙΑ 1
         
         
            Άρθρο 14
            Προϋποθέσεις σχετικά με τη χρηματοδότηση για την κατηγορία 1
            
               1.   Ο Οργανισμός ενημερώνει την κεντρική εθνική αρχή σχετικά με τα μέλη του προσωπικού που έχουν αποχωρήσει από τις εθνικές υπηρεσίες του εν λόγω κράτους μέλους και τα οποία ανέλαβαν υπηρεσία στον Οργανισμό το έτος Ν.
            
            
               2.   Ο Οργανισμός, πριν ενημερώσει την κεντρική εθνική αρχή, λαμβάνει επιβεβαίωση από τα ενδιαφερόμενα μέλη του προσωπικού ότι έχουν τερματίσει ή αναστείλει τη θεσμική τους σχέση με τις οικείες εθνικές αρχές.
            
            
               3.   Ο Οργανισμός παρέχει τις πληροφορίες που αναφέρονται στην παράγραφο 1 έως τις 31 Ιανουαρίου του έτους Ν+1 με ανώνυμο τρόπο, αναφέροντας την οικεία εθνική αρχή και έναν αριθμό μελών προσωπικού που πληρούν την προϋπόθεση της παραγράφου 2.
            
         
         ΚΕΦΑΛΑΙΟ 6
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 15
            Ειδικές ρυθμίσεις για το 2020
            
               1.   Έως τις 12 Νοεμβρίου 2020, ο Οργανισμός ενημερώνει τα κράτη μέλη σχετικά με τα ποσά αναφοράς τους για το 2020, λαμβάνοντας υπόψη τους αντίστοιχους διορθωτικούς συντελεστές.
            
            
               2.   Τα κράτη μέλη μπορούν να ζητήσουν την προκαταβολή έως τις 15 Νοεμβρίου 2020, υπό την προϋπόθεση ότι έχουν ενημερώσει τον Οργανισμό για το συνολικό προσωπικό εθνικών συνοριοφυλάκων τους στις 30 Απριλίου 2019, σύμφωνα με το άρθρο 7 παράγραφος 3.
            
         
         
            Άρθρο 16
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 295 της 14.11.2019, σ. 1.
         
            (2)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (3)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (4)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (5)  Απόφαση 2011/350/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
         
            (6)  Https://ec.europa.eu/eurostat/web/civil-servants-remuneration/correction-coefficients.
      
      
         
            ΠΑΡΑΡΤΗΜΑ I
            Συνολικό προσωπικό εθνικών συνοριοφυλάκων στις 30 Απριλίου 2019 στις κύριες αρχές που συμβάλλουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων και/ή, κατά περίπτωση, στις σχετικές οντότητες εντός των αρχών που συνεισφέρουν μέσω αποσπάσεων σύμφωνα με το άρθρο 56 του κανονισμού (ΕΕ) 2019/1896
            
                        Αρχές που συνεισφέρουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων ή συνεισφέρουσες οντότητες, εντός των αρχών με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται από το μόνιμο σώμα, ή και τα δύο
                     
                     
                        Οντότητα εντός της αρχής με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται από το μόνιμο σώμα
                     
                     
                        Αριθμός του εν ενεργεία προσωπικού στις 30 Απριλίου 2019 σε αρχές που συνεισφέρουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων και/ή σε σχετικές οντότητες που συνεισφέρουν εντός των αρχών με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται από το μόνιμο σώμα
                     
                  
                        
                           [ΟΝΟΜΑΣΙΑ]
                        
                     
                     
                        
                           [οντότητα εντός της αρχής, κατά περίπτωση]
                        
                     
                     
                         
                     
                  
                        
                           [ΟΝΟΜΑΣΙΑ]
                        
                     
                     
                        
                           [οντότητα εντός της αρχής, κατά περίπτωση]
                        
                     
                     
                         
                     
                  
                         
                     
                     
                        Συνολικός αριθμός:
                     
                     
                         
                     
                  
      
      
         
            ΠΑΡΑΡΤΗΜΑ IΙ
            Υπόδειγμα αίτησης χρηματοδότησης για την κατηγορία 2
            
                        Αρχή/ οντότητα που συνεισφέρει στο μόνιμο σώμα
                     
                     
                        Αριθμός μελών του προσωπικού που βρίσκονταν πράγματι στις θέσεις τους στις 30 Απριλίου 2019
                     
                     
                        Έτος 2020
                     
                     
                        Έτος 2021
                     
                     
                        Έτος 2022
                     
                     
                        Έτος 2023
                     
                     
                        Έτος 2024
                     
                     
                        Έτος 2025
                     
                  
                        
                           [ανά οικεία αρχή/οντότητα κράτους μέλους]
                        
                     
                     
                        
                           [συνολικός αριθμός]
                        
                     
                     
                        Μέγιστος αριθμός πολλαπλασιασμού:
                     
                     
                        Μέγιστος αριθμός πολλαπλασιασμού:
                     
                     
                        Μέγιστος αριθμός πολλαπλασιασμού:
                     
                     
                        Μέγιστος αριθμός πολλαπλασιασμού:
                     
                     
                        Μέγιστος αριθμός πολλαπλασιασμού:
                     
                     
                        Μέγιστος αριθμός πολλαπλασιασμού:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Νέες προσλήψεις:
                     
                     
                        Νέες προσλήψεις:
                     
                     
                        Νέες προσλήψεις:
                     
                     
                        Νέες προσλήψεις:
                     
                     
                        Νέες προσλήψεις:
                     
                     
                        Νέες προσλήψεις:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Μειώσεις:
                     
                     
                        Μειώσεις:
                     
                     
                        Μειώσεις:
                     
                     
                        Μειώσεις:
                     
                     
                        Μειώσεις:
                     
                     
                        Μειώσεις:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Συνολικός αριθμός προσωπικού:
                     
                     
                        Συνολικός αριθμός προσωπικού:
                     
                     
                        Συνολικός αριθμός προσωπικού:
                     
                     
                        Συνολικός αριθμός προσωπικού:
                     
                     
                        Συνολικός αριθμός προσωπικού:
                     
                     
                        Συνολικός αριθμός προσωπικού:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Πραγματική αύξηση:
                     
                     
                        Πραγματική αύξηση:
                     
                     
                        Πραγματική αύξηση:
                     
                     
                        Πραγματική αύξηση:
                     
                     
                        Πραγματική αύξηση:
                     
                     
                        Πραγματική αύξηση:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Επιλέξιμοι για πληρωμή:
                     
                     
                        Επιλέξιμοι για πληρωμή:
                     
                     
                        Επιλέξιμοι για πληρωμή:
                     
                     
                        Επιλέξιμοι για πληρωμή:
                     
                     
                        Επιλέξιμοι για πληρωμή:
                     
                     
                        Επιλέξιμοι για πληρωμή:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           [κράτος μέλος]
                        
                     
                     
                        
                           [συνολικός αριθμός]
                        
                     
                     
                        [συνολικός αριθμός]
                     
                     
                        [συνολικός αριθμός]
                     
                     
                        [συνολικός αριθμός]
                     
                     
                        [συνολικός αριθμός]
                     
                     
                        [συνολικός αριθμός]
                     
                     
                        [συνολικός αριθμός]
                     
                  
               Επεξήγηση του υποδείγματος αίτησης χρηματοδότησης για την κατηγορία 2
            
            «Μέγιστος αριθμός πολλαπλασιασμού»: το κατώτατο όριο που χρησιμοποιείται κατά το έτος Ν με βάση τον αριθμό των ετήσιων συνεισφορών των κρατών μελών στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω μακροπρόθεσμων αποσπάσεων κατά το έτος Ν+2 σύμφωνα με το παράρτημα II του κανονισμού (ΕΕ) 2019/1896·
            «Νέες προσλήψεις»: ο αριθμός του νεοπροσληφθέντος προσωπικού κατά το έτος Ν από τις αρχές που συνεισφέρουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων ή από τις συνεισφέρουσες οντότητες, εντός των αρχών με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται από το μόνιμο σώμα, ή και από τις δύο·
            «Μειώσεις»: ο αριθμός του προσωπικού που έχει αποχωρήσει από τις αρχές που συνεισφέρουν συστηματικά στο μόνιμο σώμα της Ευρωπαϊκής Συνοριοφυλακής και Ακτοφυλακής μέσω αποσπάσεων ή από τις συνεισφέρουσες οντότητες, εντός των αρχών με ευρύτερη εντολή από τις επιχειρησιακές δραστηριότητες του Οργανισμού που υποστηρίζονται από το μόνιμο σώμα, ή και από τις δύο, κατά το έτος Ν
            «Συνολικός αριθμός προσωπικού»: ο συνολικός αριθμός του εν ενεργεία προσωπικού στις 31 Δεκεμβρίου του έτους Ν·
            «Πραγματική αύξηση»: η διαφορά μεταξύ του αριθμού του εν ενεργεία προσωπικού στις 31 Δεκεμβρίου του έτους Ν και του αριθμού του εν ενεργεία προσωπικού στις 30 Απριλίου 2019 (βασική τιμή)·
            «Επιλέξιμοι για πληρωμή»: ο συνολικός αριθμός του εν ενεργεία προσωπικού στις 31 Δεκεμβρίου του έτους Ν μειωμένος κατά τον αριθμό του εν ενεργεία προσωπικού στις 30 Απριλίου 2019 (βασική τιμή), ο οποίος περιορίζεται από τον μέγιστο αριθμό πολλαπλασιασμού για το συγκεκριμένο έτος.